Title: ประกาศกระทรวงเกษตรและสหกรณ์ เรื่อง กำหนดหลักเกณฑ์ วิธีการ และเงื่อนไขให้ผู้ผลิตต้องปฏิบัติ ในการผลิตอาหารสัตว์ควบคุมเฉพาะเพื่อการส่งออก พ.ศ. 2560

ประกาศกระทรวงเกษตรและสหกรณ์

ประกาศกระทรวงเกษตรและสหกรณ์
เรื่อง กำหนดหลักเกณฑ์
วิธีการ และเงื่อนไขให้ผู้ผลิตต้องปฏิบัติ
ในการผลิตอาหารสัตว์ควบคุมเฉพาะเพื่อการส่งออก
พ.ศ. ๒๕๖๐

อาศัยอำนาจตามความในมาตรา
๕ และมาตรา ๒๘ แห่งพระราชบัญญัติควบคุมคุณภาพอาหารสัตว์ พ.ศ. ๒๕๕๘
รัฐมนตรีว่าการกระทรวงเกษตรและสหกรณ์จึงออกประกาศไว้ ดังต่อไปนี้

ข้อ
๑  ประกาศนี้เรียกว่า ประกาศกระทรวงเกษตรและสหกรณ์
เรื่อง กำหนดหลักเกณฑ์ วิธีการ
และเงื่อนไขให้ผู้ผลิตต้องปฏิบัติในการผลิตอาหารสัตว์ควบคุมเฉพาะเพื่อการส่งออก
พ.ศ. ๒๕๖๐

ข้อ
๒[๑]  ประกาศนี้ให้ใช้บังคับเมื่อพ้นกำหนดหนึ่งร้อยแปดสิบวันนับแต่วันถัดจากวันประกาศในราชกิจจานุเบกษาเป็นต้นไป

ข้อ
๓  ผู้ผลิตอาหารสัตว์ควบคุมเฉพาะเพื่อการส่งออก
ต้องได้รับใบอนุญาตผลิตอาหารสัตว์ควบคุมเฉพาะ

ข้อ
๔  ผู้ผลิตอาหารสัตว์ควบคุมเฉพาะเพื่อการส่งออกต้องผลิตอาหารสัตว์ควบคุมเฉพาะให้ได้คุณภาพหรือมาตรฐานตามพระราชบัญญัติควบคุมคุณภาพอาหารสัตว์
พ.ศ. ๒๕๕๘ หรือตามที่ผู้สั่งซื้อกำหนดก็ได้

ข้อ
๕  การเก็บรักษาอาหารสัตว์ควบคุมเฉพาะเพื่อการส่งออก
ต้องจัดเก็บในสถานที่ที่มีลักษณะดังต่อไปนี้
(๑) เป็นอาคารที่มั่นคง แข็งแรง และสามารถป้องกันน้ำฝน
(๒) มีแสงสว่างและการระบายอากาศเพียงพอ
(๓)
บริเวณภายนอกและภายในอาคารสถานที่เก็บอาหารสัตว์ควบคุมเฉพาะ ต้องสะอาด เป็นระเบียบเรียบร้อย
และไม่เป็นแหล่งที่อยู่อาศัยของสัตว์พาหะนำโรค
(๔) พื้นทำด้วยวัสดุที่แข็งแรง เรียบ ทำความสะอาดง่าย และไม่เปียกชื้น
(๕) มีพื้นที่สำหรับการเก็บอาหารสัตว์ควบคุมเฉพาะที่เหมาะสม เพียงพอ
ถูกสุขลักษณะ และป้องกันไม่ให้แสงแดดสัมผัสกับอาหารสัตว์ควบคุมเฉพาะโดยตรง
โดยจัดให้มีการแยกเก็บอาหารสัตว์ควบคุมเฉพาะเป็นสัดส่วนต่างหากจากสิ่งที่อาจทำให้อาหารสัตว์ควบคุมเฉพาะเสื่อมคุณภาพ
(๖) มีการป้องกันมิให้บุคคลภายนอกและสัตว์เข้าไปภายในพื้นที่ที่จัดไว้สำหรับเก็บอาหารสัตว์ควบคุมเฉพาะ

ข้อ
๖  ผู้ผลิตอาหารสัตว์ควบคุมเฉพาะเพื่อการส่งออกจะต้องมีการแยกบริเวณจัดเก็บอาหารสัตว์ควบคุมเฉพาะเพื่อการส่งออกเป็นสัดส่วน
และมีแผ่นป้ายแสดงว่าเป็นอาหารสัตว์ควบคุมเฉพาะเพื่อการส่งออกให้เห็นชัดเจน

ประกาศ ณ วันที่ ๓๑
มีนาคม พ.ศ. ๒๕๖๐
พลเอก ฉัตรชัย  สาริกัลยะ
รัฐมนตรีว่าการกระทรวงเกษตรและสหกรณ์

ภวรรณตรี/จัดทำ
๑๙ เมษายน ๒๕๖๐

พิมพ์มาดา/ตรวจ
๙ พฤษภาคม ๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๑๐๒ ง/หน้า ๓/๑๑ เมษายน ๒๕๖๐